Kaliňák, Robert, podpredseda vlády a minister vnútra SR (2015-07-02):
Ďakujem pekne. Ospravedlňujem sa, že nemám úplne protokolárny odev, len som nepredpokladal, že vystúpim, len ma vcelku pobavilo vystúpenie pána poslanca Zajaca a tak by som sa k tomu chcel trošku vyjadriť. Samozrejme, keď odhliadneme od veci, že najväčší schránkový kšeft vlastne urobila vláda, druhá vláda Mikuláša Dzurindu, a to je, vlastne troma miliardami eur na privatizáciu SPP, ktorá skončila na schránke, pretože SPP predali schránkovej firme, tak si myslím, že toto všetko dokumentuje. Čiže aj keby ste, to sú fakty, pán poslanec Bobík, keby ste dali všetky, všetky ľubovoľné kauzy a ešte ste stokrát vynásobili všetky ceny týchto káuz, ešte stále sa nedostanete ani do polovičky toho, čo je schránka v rámci SPP. Nehovoriac o tých 7,5 mld. kurzovej straty a podobne, k tomu sa už nevraciam, k tomu sa nevraciam. Ale to nie, toto som nechcel hovoriť, toto nie je podstatné. Len teda keď si chceme akože merať, že kto je ten zlý, kto vymyslel schránky, tak len aby sme vedeli pravdu. Nehovoriac o logu SDKÚ, ktoré teda bolo tiež na schránkovej firme, vládny hotel Fórum na schránkovej firme a tisíc ďalších vecí, ktoré tak skončili. Čiže to poučovanie, ktoré tu je, že to mohli už dávno upraviť, je naozaj zbytočné a trápne a nehodí sa. Čo je trošku ale iná vec, je, že pán Zajac sa definitívne priznal k tomu, ako to on robil. My sme si neboli istí, či to tak naozaj je, ale teraz sa, dneska sa vlastne v tom priamom prenose vcelku priznal. On tak strašne rád generalizuje, strašne rád tak dáva rôzne naozaj už absurdné spojenia. Tak samozrejme ten limit na elektronické trhovisko zaviedlo ministerstvo vnútra v rámci celého toho systému a teraz padol návrh zo ZMOS-u, ktorý bol vyžiadaný, aby ten limit bol väčší, lebo im to robí problémy. Ja síce nechápem aké, ale povedal som si, dobre, ak im to robí problémy, v poriadku. Čo je ale dôležité povedať, že každé jedno slovo, ktoré povedal o elektronickom trhovisku, proste bolo klamstvo. Po prvé, elektronické trhovisko bolo v skúšobnej prevádzke šesť mesiacov. Povedal, že jeden alebo dva, alebo pár. Šesť. Prvé tri mesiace jasne ukázali dynamiku veci, kedy sa, veľmi intenzívne stúpajú počty obchodov, aj počet objemov obchodov a, čo je najpodstatnejšie, množstvo úspor. To je asi najhlavnejšie klamstvo, ktoré pán Zajac povedal, pretože áno, oni na ministerstve dopravy, keď bola vláda Ivety Radičovej, vypočítavali úsporu pre aukčné spoločnosti z ceny, ktorú si stanovilo ministerstvo ako svoju najvyššiu, a potom cena, ktorá sa vysúťažila v elektronickej aukcii, ten rozdiel bola úspora. A tak vlastne jedna firma, blízka niektorým tuná poslancom, sediacim v tejto sále, získala za jednu jedinú aukciu, jednu jedinú aukciu 176-tisíc eur. Za 176- tisíc eur sa urobí 1500 aukcií na elektronickom trhovisku, aby sme si teda boli jasní. To pán Zajac bol vtedy na ministerstve dopravy. Lenže elektronické trhovisko nevypočítava úspory z maximálnej ceny, ktorú si stanoví ministerstvo, to by tie úspory boli už cez 15 mil., ale... (Reakcia z pléna.) Prosím? Nerozumiem. Bol na doprave. Hovorím... Povedal som na vnútre? Tak sa ospravedlňujem, na doprave. Bol na NDS-ke? Bol na NDS-ke, bol na NDS-ke. Ako čo sa bavíme? Bol predsa vo výkonom manažmente NDS. Čo to nie je doprava? Čo je to, sociálne veci? Tak akože už nebláznite, prosím vás! Takže ešte raz sa k tomu vrátim. Na elektronickom trhovisku sa vypočítava úspora z prvej ponúknutej ceny, z prvej ponúknutej ceny, čiže prvý bit, ktorý sa dá na elektronickom trhovisku v rámci aukcie, je prvý a posledný a rozdiel medzi nimi je úspora. Keby sme rátali maximálne úspory, tak dneska sme už cez 15 miliónov. Preto je dneska 11. Čiže aby bolo jasné, že to je naozaj úspora, medzi prvou ponukou, ktorú dá dodávateľ, a poslednou ponukou, ktorá príde, tomu sa hovorí úspora a to je legitímne a to každý uzná, áno, toto je úspora. Keďže za tri mesiace fungovania vznikla úspora polovičky celej osemročnej hodnoty celého elektronického trhoviska, považujem tento projekt za mimoriadne úspešný. Pretože keď sme ho predstavili, ja som nechal čas. Ja som povedal: vyšla nám cena, ktorá mne sa zdá veľká, 20 mil. eur za osem rokov. Bol som obvinený aj opozíciou, aj ostatnými: no, vy chcete šetriť svojich smeráckych starostov, vy nechcete, aby to smerácki starostovia tam robili, to vy ste všetci teraz tí zlí, ktorí proste nemáte odvahu to urobiť, pretože by vás... Ešte si pamätám to vystúpenie. Nechcem povedať, že to bol pán poslanec Hlina, lebo to asi ani nebol on, ale neviem, či to nebol náhodou, zhodou okolností, pán Zajac, ktorý: no ste sa teraz celý pokakali, pán minister, pred vašimi starostami z regiónov a teraz už to neurobíte. (Reakcia z pléna.) Nie, pán poslanec, neboli ste to vy, však hovorím seriózne. Hovorím, dobre, tak keď ste všetci spokojní, ak je to dobrý materiál, poďme na to. Mali sme niekoľko, by som povedal, takých benchmarkov, ktoré sme chceli dosiahnuť. Mnohí hovorili, ako to v Čechách super funguje. Tak zo štyroch trhovísk, ktoré tam sú, tri nefungujú, funguje iba jedno jediné. Cena je približne rovnaká. Čo je ale podstatné, že oni majú zhruba 10-tisíc dodávateľov pri takom trhu, ako je v Čechách, dvojnásobne väčší. My máme 9200 k dnešnému dňu, po troch mesiacoch, čiže prakticky to isté číslo. Čiže máme dvakrát toľko na počet vlastne toho trhu, čo si myslím, že je veľmi dobré. Máme tam aj 4200 prihlásených. Ten systém sa skladá z niekoľkých, viacerých, od elektronického trhoviska samostatného, cez podporu procesov, cez dynamický nákupný systém a teraz dúfam aj podporená schválená novela, aby teda v prípade záujmu mohli robiť aj nadlimitné obchody v tovaroch a v službách, čo by mohlo platiť aj pre tie veľké obchody. Lebo tu tiež bola kritika, prečo elektronické trhovisko nerobí veľké obchody? Tak teraz máte šancu podporiť pozmeňovací návrh, aby sa mohli robiť aj tie veľké obchody cez elektronické trhovisko, lebo je transparentné. Ale to nie je len elektronická aukcia, to je vlastne spracovanie systémov, spracovanie tých súťažných podmienok, aby sa nemohli falšovať a prispôsobovať jedinému. Preto sa musím na tomto mieste poďakovať aj dvom mimovládnym organizáciám, či to bolo Transparency International alebo to boli z Health Policy Institute, ktorí vypracovali, vypracovali niektoré súťažné podmienky, aby to nemuseli robiť objednávatelia, aby to naozaj bolo transparentné. To isté platí, zabudol pán Zajac povedať, že samozrejme poplatky za uzavreté obchody sú len od 20-tisíc nahor. A treba povedať, že obchody do 20-tisíc tvoria, tuším, 60 alebo 70 % všetkých obchodov. To znamená, ak on chce zvýšiť limit, šetrí vlastne peniaze firme, ktorá vykonáva elektronické trhovisko. Čím menej obchodov urobí, tým viacej ušetrí, lebo tie obchody, ktoré sú pod 20-tisíc, robí zadarmo. Čím viac ich musí urobiť, tým má s tým väčšie náklady, takže preto chceli 10-tisíc. Teraz už mu už nevadí, že vlastne 300-tisíc korún, nemusí nikto súťažiť. To je jeho pozmeňujúci návrh. Tam už nám to teraz neprekáža? Čiže od „a“ po „zet“, čo povedal pán Zajac, proste je jedno veľké klamstvo a na tom sa dá naozaj iba nemiestne zabaviť, ale to je vlastne štýl jeho politiky: vymyslieť si veci a nehovoriť pravdu. Čiže vrátim sa ešte raz k tomu, že elektronické trhovisko, počnúc tým, že má svoje poplatky, ktoré sme dopredu povedali, dopredu o nich každý vedel, a dnes po troch mesiacoch svojho fungovania vytvorilo úsporu, ktorá vlastne už splatila obstarávacie náklady a v podstate už zaplatila aj polovičku prevádzky na osem rokov. Ak to takto bude úspešne fungovať, do konca roka by mali byť splatené všetky náklady, ktoré sa za osem rokov za elektronické trhovisko vyplatia. Nemyslím si, že takáto návratnosť je vôbec čo i len v súkromnom sektore. A keď sa ešte rozšíri tá možnosť, že aj väčšie nákupy sa budú robiť, lebo dnes je tam tuším tých nákupov za 60 mil., neviem, nepozeral som teraz tú tabuľku, 56, možno 60 mil. obratu za tri mesiace je skutočne veľké číslo. Takže chcem sa poďakovať všetkým, ktorí na tom procese robia, že je to jeden veľký príspevok k tomu, aby sme mali transparentné prostredie. A pokúšať sa všade nájsť, samozrejme, nejakú chybu; treba sa pozrieť sám na seba. Jediné, čo teda dokázal pán Zajac, je, keď bez súťaže svojmu kamarátovi išli robiť školenie ako NDS-ka do hotela v Dunajskej Strede. Tak to je jediné, čo dokázali vtedy urobiť. Ďakujem pekne. (Potlesk.)